钦定古今图书集成/明伦汇编/闺媛典/第351卷 > 张从恩继室某氏
## 钦定古今图书集成/明伦汇编/闺媛典/第351卷 > 张从恩继室某氏

按《洛阳旧闻记》：“张相讳从恩，继室某氏，河东人。有容
色，慧黠多伎艺。十四五时失身于军校为侧室。洎军
校替归洛下，与之偕来，至上党得病，因舁之而进。至
北小纪，厥病且甚，汤饮不能下。自辰至酉，痢百馀度，
形骸骨立，臭秽狼藉，不可向迩。军校厌之，遂弃之道
周而去，不食者数日，行路为之伤嗟。道旁有一土龛”，
可容数人，盖樵童牧竖避风雨之处也。过客悯之，为
舁至土窟中。又数日，病渐愈，衣服悉为暴客所褫，但
以败席乱草蔽形而已。渐起行至店中，日求丏馀食，
夜即宿逆旅檐下。一日有老妪谓曰：“观尔非求乞者
也，我处非远，可三百许步。”即携之而往。姥为洗沐，衣
以故衣，日进粥饮蔬饭而已。不数月，平复如故，颜状艳丽，殆神仙中人也。忽有士子过小纪知之求见，赠
姥彩绢五十匹，载之而去，偕往襄阳僦居。会襄帅安
大王从进叛，左右杀士子，纳其妻。从进败，为乱兵所
得，送至都监张相寨，张即从恩也。张相共获妇女凡
十馀人，独宠待士子之妻。数岁，张之正室亡，遂以为
继室，后封郡夫人。治家严整，动有礼法。及张加使相，
进封大国夫人，寿终于洛阳第。